KOMISSION ASETUS (EY) N:o 1483/96,
annettu 26 päivänä heinäkuuta 1996,
neuvoston asetuksen (ETY) N:o 822/87 38 artiklassa tarkoitetun esitislauksen käyttöönottamisesta markkinointivuodeksi 1995/96 annetun asetuksen (EY) N:o 2402/95 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87 (1), sellaisena kuin se on viimeksi muutettuna asetuksella (EY) N:o 1544/95 (2), ja erityisesti sen 38 artiklan 5 kohdan,
sekä katsoo, että
komission asetuksessa (ETY) N:o 2721/88 (3), sellaisena kuin se on viimeksi muutettuna asetuksella (ETY) N:o 2181/91 (4), vahvistetaan asetuksen (ETY) N:o 822/87 38, 41 ja 42 artiklassa säädetyt vapaaehtoisia tislauksia koskevat yksityiskohtaiset säännöt; komission asetuksessa (ETY) N:o 1848/95 (5) vahvistetaan hinnat ja tuet sekä tietyt muut esitislaukseen markkinointivuoden 1995/96 osalta sovellettavat osatekijät,
komission asetuksessa (EY) N:o 2402/95 (6), sellaisena kuin se on muutettuna asetuksella (EY) N:o 2791/95 (7), otetaan käyttöön esitislaus markkinointivuoden 1995/96 osalta; tislaussopimukset oli allekirjoitettava 27 päivään joulukuuta 1995 mennessä; kyseiset viinimäärät oli toimitettava tislaamoon 15 päivään toukokuuta 1996 mennessä,
asetuksella (EY) N:o 2402/95 vahvistettiin pöytäviinin määrä, joka voidaan tislata tämän toimenpiteen yhteydessä, 6 300 000 hehtolitraksi, mutta ainoastaan noin 1 900 000 hehtolitraa viinistä on tosiasiallisesti kuulunut sopimuksiin,
pöytäviinimarkkinoiden tämänhetkinen tilanne, josta osoituksena ovat suuret varastot markkinointivuoden lopussa ja tietyillä markkinoilla havaittu hintojen tason lasku, aiheuttaa haittaa tuottajien tuloihin; tietyt näistä tuotteista on syytä vetää markkinoilta ottamalla esitislaus uudelleen käyttöön käyttämättömän 2 700 000 hehtolitran suuruisen osuuden osalta; tämä osuus on varattu pöytäviineille myös sellaisten tuotteiden laadun parantamiseksi, jotka on syytä pitää markkinoilla,
jos alueen osalta haettu kokonaismäärä ylittää säädetyt määrät, jäsenvaltioiden on sovellettava yhtenäistä vähennysprosenttia kaikkien uusien esitettyjen sopimusten osalta,
kyseisten kiintiöiden moitteettomaksi hallinnoimiseksi on tarpeen poiketa tietyistä asetuksen (ETY) N:o 2721/88 erityissäännöksistä ja säätää, että esitetyistä sopimuksista tai ilmoituksista voitaisiin vähentää haetut määrät,
toimenpiteen tehostamiseksi olisi toisaalta keskitettävä tämä tislaus lyhyelle ajanjaksolle ja toisaalta sallittava jäsenvaltioille mahdollisuus määrätä rajoittavampia toimenpiteitä, erityisesti vaatia vakuuden asettamista sopimuksen tai ilmoituksen esittämisen yhteydessä, ja
tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetukseen (EY) N:o 2402/95 1 a artikla seuraavasti:
"1 a artikla
1. Asetuksen (ETY) N:o 822/87 38 artiklassa tarkoitettu pöytäviinien ja pöytäviinin valmistukseen soveltuvien viinien esitislaus otetaan uudelleen käyttöön viinivuodeksi 1995/1996.
Pöytäviinien ja pöytäviinin valmistukseen soveltuvien viinien määrä, jonka tuottajat voivat toimittaa tislattavaksi asetuksen (ETY) N:o 2721/88 mukaan, rajoitetaan seuraaviin määriin:
TAULUKON PAIKKA
2. Kukin tuottaja, joka on tuottanut pöytäviiniä tai pöytäviinin valmistukseen soveltuvia viinejä, voi allekirjoittaa viimeistään 20 päivänä elokuuta 1996 sopimuksen tai ilmoituksen esitislauksesta jäsenvaltion toimivaltaisen viranomaisen kanssa, ja sopimuksessa tai ilmoituksessa on esitettävä täsmällisesti seuraavat tiedot:
a) hakijan suku- ja etunimi sekä osoite;
b) hänen tuottamansa viinimäärä, joka halutaan toimittaa tislattavaksi tislaukseen toimitettavien tuotteiden laatua koskevan yhteisön sääntelyn mukaisesti;
c) tislaamon nimi tai toiminimi ja osoite.
Sopimukseen tai ilmoitukseen on liitettävä jäljennös toimivaltaisille viranomaisille esitetystä tuotantoilmoituksesta markkinointivuoden 1995/96 osalta.
Hakijan on lisäksi toimitettava todiste siitä, että hänellä on kyseinen viini hallussaan ja ilmoitettava markkinointivuoden 1995/96 osalta tislaamoon jo toimitetut määrät.
Jäsenvaltiot voivat rajoittaa niiden sopimusten määrää, jotka tuottaja voi allekirjoittaa tässä artiklassa tarkoitetun tislauksen osalta.
3. Tuottajajäsenvaltiot määrittelevät edellä mainittuihin sopimuksiin ja ilmoituksiin sovellettavan vähennysprosentin, jos esitettyjen sopimusten tai ilmoitusten kokonaismäärä ylittää etukäteen alueittain vahvistetut määrät. Jäsenvaltioiden on annettava tarvittavat hallinnolliset määräykset edellä mainittujen sopimusten ja ilmoitusten hyväksymistä varten ennen 17 päivää syyskuuta 1996 ja ilmoitettava sovellettu vähennysprosentti ja hyväksytyn viinin määrä sopimusta ja ilmoitusta kohti. Jäsenvaltioiden on annettava komissiolle nämä sopimuksissa olevat viinin määrät tiedoksi ennen 20 päivää syyskuuta 1996.
4. Toimitukset tislaamoihin on tehtävä 1 päivän syyskuuta ja 10 päivän lokakuuta 1996 välillä.
5. Jäsenvaltiot voivat määrätä, että sopimukseen tai ilmoitukseen on liitettävä 1 artiklan 1 ja 3 kohdan mukainen todiste vakuuden asettamisesta.
6. Asetuksen (ETY) N:o 2721/88 säännöksiä sovelletaan, ellei seuraavista säännöksistä muuta johdu:
a) asetuksen 6 artiklan 1 ja 4 kohtaa ei sovelleta;
b) asetuksen 6 artiklan 5 kohdasta poiketen tislattavan viinin vähimmäismäärä rajoitetaan 5 hehtolitraksi saksalaisten ja itävaltalaisten tuottajien osalta;
c) asetuksen 7 artiklan 1 kohdasta poiketen tislaus on tehtävä ennen 15 päivää joulukuuta 1996;
d) asetuksen 9 artiklan 1 kohdasta poiketen tuen ennakkomaksun määrä on suoritettava viimeistään 15 päivänä lokakuuta 1996. Jos tislaaja tai tarvittaessa tuottaja haluaa käyttää mahdollisuutta saada ennakkomaksu, hänen on tehtävä asiasta hakemus viimeistään 25 päivänä syyskuuta 1996."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä heinäkuuta 1996.